## Odluka o izmjenama i dopunama Odluke o obvezi dostavljanja Izvješća o trgovanju na novčanom tržištu

### NN 140/2004 (11.10.2004.), Odluka o izmjenama i dopunama Odluke o obvezi dostavljanja Izvješća o trgovanju na novčanom tržištu

# HRVATSKA NARODNA BANKA

2464

Na
temelju članka 26. i članka 39. stavka 2. pod i) Zakona o Hrvatskoj narodnoj
banci (»Narodne novine«, br. 36/2001.) guverner Hrvatske narodne banke donosi

## ODLUKU

### o izmjenama i dopunama Odluke o obvezi dostavljanja IzvjeŠĆa o trgovanju na novČanom trŽiŠtu

I.

U točki
II. stavku 1. Odluke o obvezi dostavljanja Izvješća o trgovanju na novčanom tržištu
(»Narodne novine«, br. 65/2002. i 144/2002.) briše se alineja treća.

II.

U točki III. Odluke stavak 2. mijenja se i glasi:

»Radnim danima u smislu ove odluke smatraju se dani
od ponedjeljka do petka, osim kad su u te dane blagdani, koji se određuju
posebnim propisom.«

III.

U Uputi
za provedbu Odluke o obvezi dostavljanja Izvješća o trgovanju na novčanom tržištu,
koja je sastavni dio Odluke, točka 3), pod b), stavak 2. mijenja se i glasi:

»Pod ostalim financijskim institucijama, u smislu ove
upute, podrazumijevaju se stambene štedionice, štedno-kreditne zadruge,
investicijski fondovi, osiguravateljska društva i mirovinski fondovi.«

IV.

U Uputi točka 5), pod f), g), h) i i), mijenja se i
glasi:

»f) **1 tjedan** – odobrenje sredstava obavlja se
na dan zaključivanja transakcije, odnosno najkasnije dva radna dana nakon dana
zaključivanja transakcije, dok povrat sredstava ima fiksni rok od tjedan dana
od dana odobrenja sredstava

g) **2 tjedna** – odobrenje sredstava obavlja se
na dan zaključivanja transakcije, odnosno najkasnije dva radna dana nakon dana
zaključivanja transakcije, dok povrat sredstava ima fiksni rok od dva tjedna od
dana odobrenja sredstava

h) **1 mjesec** – odobrenje sredstava obavlja se
na dan zaključivanja transakcije, odnosno najkasnije dva radna dana nakon dana
zaključivanja transakcije, dok povrat sredstava ima fiksni rok od mjesec dana
od dana odobrenja sredstava

i) **3 mjeseca** – odobrenje sredstava obavlja se
na dan zaključivanja transakcije, odnosno najkasnije dva radna dana nakon dana
zaključivanja transakcije, dok povrat sredstava ima fiksni rok od tri mjeseca
od dana odobrenja sredstava.«

V.

U Uputi u točki 7) iza stavka 1. dodaje se stavak 2.,
koji glasi:

»Preostali broj dana do dospijeća vrijednosnog papira
računa se od dana zaključivanja transakcije do dana dospijeća vrijednosnog
papira, odnosno, ako je dan odobrenja sredstava različit od dana zaključivanja
transakcije, preostali broj dana do dospijeća vrijednosnog papira računa se od
dana odobrenja sredstava.«

VI.

U Uputi točka 16), pod f), mijenja se i glasi:

»f) **2 mjeseca** – odobrenje sredstava obavlja se
na dan zaključivanja transakcije, odnosno najkasnije dva radna dana nakon dana
zaključivanja transakcije, dok povrat sredstava ima fiksni rok od dva mjeseca
od dana odobrenja sredstava.«

VII.

U Uputi u točki 17) iza stavka 1. dodaje se stavak
2., koji glasi:

»Banka je obvezna dostaviti ispravak stanja gotovog
novca (domaća valuta) u blagajni banke najkasnije dva radna dana nakon izvještajnog
dana na koji se ispravak odnosi.«

VIII.

U Uputi točka 20) mijenja se i glasi:

»Banka je obvezna iskazati stanje svih kredita i
depozita (osim prekonoćnih) primljenih ili danih po opozivu ili s originalnim
rokom dospijeća do uključivo 7 dana.«

IX.

Ova
odluka stupa na snagu osmog dana od dana objave u »Narodnim novinama«.

O. br.
354-020/09-04/ŽR
Zagreb, 28. rujna 2004.

Guverner
Hrvatske narodne banke
**dr. sc. Željko Rohatinski**, v. r.

Odluka, NN 140/2004-2464